정조 6년
壬寅二月二十日辰時。上御誠正閣。晝講次對同爲入侍時。知事李命植。特進官洪良浩。參贊官申應顯。侍讀官尹行元。檢討官金翊休。記事官李祖承。記注官金健修金鳳顯。宗臣西淸君煋。武臣李格。以次進伏訖。上曰。大司成前望單子入之。賤臣承命出持入。上曰。大臣備堂亦令入來。可也。健修承命出。與領議政徐命善。左議政洪樂性。右議政李福源。右參贊鄭尙淳。兵曹判書鄭好仁。工曹判書徐有慶。禮曹判書金魯鎭。刑曹判書徐有隣。漢城左尹李昌運。行副司直李柱國李敬懋。兵曹參判蔡弘履。吏曹參判金文淳。左承旨趙時偉。事變假注書李顯道。偕入進伏訖。上讀前受音訖。行元讀奏孟子第二卷下篇。自沈同以其私問。止何爲勸之哉訖。上讀新受音訖。行元曰。齊人伐燕。孟子謂之以燕伐燕。燕固可伐。而非天吏則不可伐矣。此所謂正己而後正人者也。不但隣國之間如此而已。人君率下之道。有可以反隅而觀之者矣。正朝廷以正百官。正百官以正萬民者此也。伏願此等處亦爲留念焉。上曰。下番陳之。可也。翊休曰。天吏者。奉行天命之謂也。天生民而使司牧之。則人君之於天。卽一牧民之吏也。豈特征討一事乎。上世聖君。受天明命。愛育小民。故天心悅豫。降之百祥。景星見甘露下。五穀穰穰。萬姓熙熙。至於漢文唐宗。能存愛民之心。略擧天吏之職。而太倉之粟紅腐。關中之米三錢矣。今我聖上臨御以後。對越上天之誠。懷保小民之德。卓越百王。孰不欽仰。而挽近以來。冬雷之災。無歲無之。水旱頻仍。三路告歉。賑事方張。都下米價翔貴。閭巷之民。朝夕遑遑。無以樂生。伏願益加聖念於奉天恤民之方。以致天吏之休祥焉。上曰。好矣。上曰。經筵亦陳文義。可也。命植曰。人君體天行道。一從天之所命。燕之子噲子之不能仰體天命。只以私意相與受。則其逆天大矣。至於堯舜禹三聖人。則天命所歸。奉而行之。此所謂先天而天不違。後天而奉天時者也。故其能弔伐濟亂者。亦謂之天吏。隣邦不道則往征之。卽天吏之職。若有不道之邦。而不能往征。則是失天吏之職也。大而言之。則天吏之責自如此。推以論之。則天討有罪。五刑五用。亦天吏之職也。凡人臣之罪。無過於惡逆。此而不誅。國不得爲國。目今亂逆。無論新舊。種種層生。殿下一例涵貸臺閣謄傳之紙。寢而不行。故以口舌代斧鉞。亦無其路。而人皆翫愒。視若尋常。以殿下聰明睿知。豈或不知諸逆之罪狀乎。旣皆知之。而不以法斷之者何也。其爲天吏之失職多矣。伏望於此等處。深留聖意焉。上曰。予於天吏之職。皆未能爲之。而何獨於此一事。可能爲之耶。然而反隅而觀則。果好矣。上曰。特進官參贊官亦陳之。良浩曰。別無所達矣。應顯曰。臣亦別無所陳矣。上曰。以齊伐燕。而曰以燕伐燕何也。行元曰。以無道而伐無道。是無異於以燕伐燕也。上曰。可者許之之辭。孟子旣以可之一字答之。則於問者已幸矣。問者安知其上。更有一層說話。而復問之曰。孰可伐云爾耶。天下萬事。不出於可與不可之間。而旣曰可則是勸之也。及其旣伐之後。孟子。以爲問者。不爲更問於曰可之後。故雖未盡其言。而若有更問之語。則必以天吏可伐之語爲答云者。雖聖賢之言。果不如何耶。行元曰。可字非勸之也。聖人以天吏可伐爲言而已。上曰。儒臣似未諦聽矣。聖人旣謂之可。則已可伐之矣。便是勸之也。而乃謂之不勸何也。行元曰。可字以外面觀之。雖似勸之。而本義則恐不如是矣。上曰。經筵之意。何如。命植曰。沈同懸空問之。故孟子答之曰可。若問曰齊可伐乎云爾。則孟子必曰。以齊則不可伐也。若復問曰孰可伐之。則必曰爲天吏者可伐矣。聖人答問。隨事各異而然。上曰。好矣。上曰。興師問罪。王者之事也。周雖微弱。而一隅猶有王室。則孟子天吏之言。得無如何耶。命植曰。溫公有疑孟之言。王充有非孟之語。古人於此等處。議論亦多矣。上曰。周室雖微。豈不及於梁襄齊宣之爲君耶。命植曰。梁襄齊宣。非有爲之君也。當時王室之君。亦豈可曰不及齊梁之君。而兵馬之强壯。旣不及於齊梁。地方之廣大。亦不及於齊梁。則雖欲振拔。亦無如之何矣。講訖。行元等所懷曰。臣等有區區所懷。敢此仰達矣。臣等伏見夜下備忘記。有前正言李澤徵罷職之命此雖出於我聖上待大臣之盛意。而臺臣之以言獲罪。終非聖世之美事。伏願特加三思。還寢前正言李澤徵罷職之命焉。上曰。非欲摧折言官。意在尊禮大臣。不允。上曰。玉堂之言亦好矣。卿等之意以爲如何耶。以呑吐二字。加之大臣。則是詬辱也。命善曰。然矣。以朝報所出見之。則處分果爲至當。而儒臣以言官之不可以言獲罪爲言者。亦是矣。上曰。儒臣今日之言。無論過與不過。亦是不可無之言也。樂性曰。玉堂所奏。果好矣。福源曰。昨日臺臣處分。出於正朝體。非罪言官。則玉堂之言亦是矣。上曰。昨日予以待大臣之意。有臺臣處分。而今若允許儒臣之言。則大臣似難於進身之路矣。命善曰。自上雖從儒臣之言。在大臣。似無嫌礙之端矣。命植曰。臺臣處分。出於尊朝廷體貌之聖意。然第以文字罪之。則果如何矣。上曰。大臣以臺臣之見罷。不爲難安乎。命善曰。此則似無難安之端矣。上曰。經筵官先退。良浩等以次退出。命大臣進前。命善等進伏訖。命善等曰。夜來聖體。若何。上曰。一樣矣。命善等曰。王大妃殿氣候。何如。上曰。一樣矣。命善等曰。惠慶宮氣候。何如。上曰。一樣矣。命善曰。今日之雨。卽好雨也。田家之所望望者也。上曰。今日之雨。何以謂之好雨耶。福源曰。農家以今日雨。占豐徵云矣。上曰然乎。時偉曰。新除授大司諫卽爲牌招。同參次對之地。何如。上曰。可矣。仍命書榻敎曰。大司諫趙尙鎭牌招。顯道承命出傳。命善曰。因前正言李澤徵所懷。各道都事從長變通事。有令廟堂稟處之命矣。觀察營之設置都事。如兵水營之設置虞候。定其衙舍。給其廩料。蓋欲使之長在其官。箇滿始歸。而虞候則至于今行之如初。都事則不肯率往。往卽逐送。果如臺臣所謂閏位苦客者。此豈他故也。一則銓曹不能擇人。久留官次。不無許多弊端。一則應下之廩料。皆爲本官所用。憚於割出。必欲速歸。今不須別般變通。差擬時必以曾經侍從。或當爲通淸人。各別愼擇。下去後盡推其廩料。磨鍊以給。毋令寄食於本官。則都會殿最。自有所掌之職責。不可謂之閏位。坐衙享廩。別成官居之貌樣。不可謂之苦客。此不過修明舊制。而無勢文官。庶免區處之弊。不緊虛銜。可作樂赴之窠。爲先以此意。分付銓曹及諸道。何如。上曰。依爲之。出擧條命善曰。摠戎廳餉還。旣無專管之人。及其犯罪。又無一定之律。故今番果不免眩於擧行矣。日前伏承筵敎。退而與摠使及諸將臣商議停當。此後則北漢糶糴。不但管城所。如三留營僧倉等處。皆使管城將主掌。檢飭歲末磨勘。亦令管城將擧行。然後或有未捧。則依續典倉庫條。江都南北漢軍餉限內。未畢捧經歷。拿處。虧欠則依典守穀物虧欠條。七十石以上削職永不敍用。四十石以上罷職。十五石以上推考。虛錄反作。則依守令虛錄反作例。徒三年定配。五年禁錮。摠戎使則限內未畢捧旣有守臣罷職之律。自當依此勘處。至於虧欠。虛錄反作。雖無可據之律文。京廳事面。與外方道臣守令有異。不可全然無罪。比管城將各減一等。平倉如藩閫之營各庫。摠帥自爲句檢。而係是軍餉。不可用營各庫勿論之規。亦依北漢例減等照律。監色庫子。竝令該廳從本律磨鍊成節目施行事。分付。何如。上曰。依爲之。出擧條上曰。京營體貌。與外方有異。虧欠反作之罪。可以加一等勘斷矣。命善曰。然矣。上曰。虛錄反作。此是必至之勢。朝家不可無罰。而徒三年。五年禁錮。合爲八年。年年如是則是可悶也。且管城將旣在北漢。則平倉勢難照管矣。命善曰。然矣。平倉若有反作之弊。則倉官色吏。令該廳懲治之可矣。上曰。管城將旣令主掌城餉。則宜軫數遞之弊。必須久任。然後可以責效矣。命善曰。聖敎誠然矣。命善曰。寫字官洪聖源。旣自秋曹照律發配。其永付司果祿。所當減省。而係是四十額內。減此一窠。未滿元數。移屬試才窠。以爲勸奬之地。何如。上曰。依爲之。出擧條上曰。司果旣屬取才窠。而若出司果窠。則將何以爲之耶。文淳曰。取才窠爲四十窠。而司果窠若或窠出。取才一窠。自爲減縮。而今則有空窠。故欲爲移屬於取才窠矣。上曰。寫字官。必須勸奬習肄。可也。文淳曰。每於四季朔。考其所寫。等第付料矣。命善曰。聖源之子勘律草記。尙今未下矣。上曰。聖源出入逆家。蹤跡詭祕云。而未知其本事。故尙未下草記者此也。命善曰。聞渠薄有才藝。果多出入於逆家之事矣。上曰。其草記當下之。自政院以允頒布。可也。福源曰。昨日春秋館堂上。考出實錄。則箚本雖無載錄之事。而陳箚梗槪果有顚末云矣。上曰。考出實錄則例有書啓。而昨日春秋堂上之不爲書啓何也。堂上爲誰乎。福源曰。洪良浩也。昨日考出後。錄送一通於臣矣。上曰。似以纂輯廳考出之例知之。故不爲書啓矣。福源曰。似然矣。上曰。其謄本送于政院。以爲入啓之地。可也。上曰。東村橋名。皆稱新石橋。太欠區別。在昔故判書李德壽。以文衡。有改定各門名及橋名之事。卿曾任文衡。且居本洞。卿須定名啓下後。令京兆以其名知委。可也。新石橋之名。殆近十數。故軍兵札住之際。亦多掣礙之端。若各定橋名。則可無此患。諸將臣亦知其如此乎。柱國等曰聖敎誠。宜矣。上曰。右相先退。下直出去。可也。福源承命退出。上曰。禮曹參判旣以享官出去。使之兼行亦好矣。魯鎭曰。事面似涉如何矣。上曰。然則卿其出去。可也。上曰。進詣諸堂。亦皆先退。魯鎭等承命退出。好仁曰。有蔭子孫之年未滿兒弱減布之命。莫不攢手感祝。而其中十五六人。今方上來。以爲。朝家德意。雖極感頌。若不早入於忠順忠贊忠壯之任。則必有見侵於他役之慮。雖不納布。充定帖文。則依前願受。其言亦似然矣。年限前則依定奪。除其納布。只以帖文。從其願一竝成給。而亦令各該邑姓名成冊。一依其願修送。卽爲成給帖文。俾免他役見侵之弊。何如。上曰。依爲之。出擧條上曰。今番科規果難乎。昌運曰。步射六矢。可取實才矣。上曰。鞭騶五中。柳葉箭三中試規。則果難於戊戌年規矩矣。柱國曰。五技取三技。則實才可爲之。而若無試講。則京擧子不可得爲之矣。昌運曰。今番科規。可爲勸懲之政。步射六矢。果好矣。上曰。卿等已見其規矩乎。命善曰。已出於朝紙。故臣等果見之矣。上曰。兵判必着念防奸。俾無雜亂之患。可也。好仁曰。試所待令。只羅將五人。故雖欲防奸。實無嚴束之道。若以將臣捕將。分差於一二所。則試場可嚴。而自致禁戢矣。上曰。卿之此言。果好矣。命善曰。文任若出新通。則前文任之辭免。卽古規也。吏判方欲辭遞提學之任云矣。命植曰。此是前例也。況且臣之精力已銷。實無堪承之望。而此任卽主試之任也。今者科擧當前。勢難冒據。且格例如此。私義尤難。故將欲陳疏仰懇。而治疏之際。自致數日之遲延。亦屬惶悶矣。殿下不知臣之無似。誤任銓衡及文任。臣之所帶兼銜亦多矣。至於同成均。是掌任儒生之職也。旣以格例。若許遞文任。則他餘所帶兼銜。亦命許遞。是臣區區之望也。上曰。此則過矣。提學則當許遞矣。仍命書榻敎曰。弘文提學李命植許遞。命善曰。方當開講之時。經筵或在外。或帶劇務。推移進參。每患苟艱云。在外經筵及兵曹判書鄭好仁。刑曹判書徐有隣所帶經筵之任。竝許遞。何如。上曰。依爲之。出擧條上曰。經筵以在京無故人差出。可也。命植曰。只以在京人差出。則似苟艱矣。命植曰。目今三司排望。極爲苟艱。堂上堂下曾經守令之人。多在解由未出中。各別申飭。使之卽爲成出。何如。上曰。依爲之。出擧條昌運曰。本廳餉穀之儲置山城。專爲保障軍需。而糶糴之際。自有滲漉。倉民得以聊賴。其募民之方。莫過於此。近來糶糴之法。漸至解弛。及秋捧糴之難。率由於不善分給之故。而甚至於昨年而極。倉民渙散。安集無期矣。蓋此城將。朝差夕遞。不得久任。或分給而遞易。或當糴而遞易。知以非久移遷。初不留意。致此糶糴之紊亂。臣之愚見。管城將勿以中軍例兼。依南漢留營別將例。毋論資級尊卑。擇人自辟。使之專意於城餉糶糴及守城之策。而一年交易。以分給之人。當其捧糴。畢捧之前。無得遷轉。亦拘解由。則糶糴庶可精矣。城廨器械之修繕。禁養募民之道。似必有效。而事係官職。下詢大臣處之。何如。上曰。大臣之意。何如。命善曰。管城將分作別窠。勿拘階梯。惟以擇人爲主。使之專管一城之事。而餉還未畢捧之前。勿許遷轉。周年交替。解由拘礙。則分給之精。督納之勤。看作己憂。必有實效。其他城廨軍物。禁養募民等修飭之節。亦皆委任責成。則視諸中軍例兼時。大有勝焉。摠帥所達。儘有意見。依此施行。恐爲得宜矣。樂性曰。領相所奏誠好。臣別無更達之事矣。上曰。依爲之。出擧條昌運曰。管城將一年之內。勿許遞易。以已經防禦使邊地人。差出好矣。上曰。只經邊地人。得無秩卑之歎耶。命善曰。若擇人以送。則雖經邊地人。亦無不可矣。摠使則欲以防禦使差遣。而臣則以爲不可矣。昌運曰。三留營監官將校。皆不仰屬於管城將。今後則凡城內事。一委管城將。僧倉亦令管城將主管。好矣。上曰。可矣。命善曰。僧倉皆空虛云。甚可悶也。昌運曰。僧倉未捧。指徵無處。僧人或作故或在逃。無以徵捧。待秋則庶有折半或三分之一收殺之道。而臣之待罪本廳後。纔捧四百石。未捧者尙爲一千四五百石。是誠可悶。而無善策矣。昌運曰。本廳舊逋諸罪人。旣已照律。則新逋各人。亦當次第移法司。而所謂新逋。元非員役等所逋。旣是保漢等之多受還穀。或歸未捧。或報私債者。則非逋欠。乃未捧也。自備局未捧。依逋欠例。刻期督捧之意。已有草記蒙允。謹當依此嚴督。而其中或有可以準捧者。或有升合難捧者。今若以許多保漢。一倂移送法司。則徒致騷擾。反無益於徵督之政。姑囚臣營。刻期督捧。如是而若有畢竟難捧者。則照法嚴勘。恐似得宜。上曰。依此爲之。昌運曰。此弊專由於保主人之多受還穀。莫可救得。而今方還徵於債主人矣。命善曰。還推於債主人。亦不成說矣。上曰。古語云。一家哭何如一路哭云。以摠廳一事。都民多致騷擾。彼亦民也。誠極可悶矣。命善曰。然矣。上曰。予意則減其還穀之數。則庶爲救弊之道。而御將終不爲之。此則責在御將矣。命善曰。保還則減之。誠爲宜矣。上曰。予不知其委折。卿須從長善爲之。而予之付卿此任。將欲一試之意也。卿其重新摠廳。可也。昌運曰。聖敎如此。臣若有一分可爲之道。則敢不竭力奉行乎。尹㬦進前曰。前正言李澤徵。以言獲罪。臣有所達矣。上曰。此是啓辭乎。所懷乎。非啓辭非所懷。而何爲而發之也。推考。宜矣。時偉曰。今日非齋日。而掌令尹㬦啓達之辭。誤以所懷仰奏。殊欠臺體。推考。何如。上曰。依爲之。出擧條㬦避啓曰。臣於前正言李澤徵罷職事。竊有所慨惜者。欲請還收。奏語未了。伏承下詢。倉猝仰對。所啓誤以所懷陳達。至煩承宣問備之請。臣於是。尤不勝瞿然慙恧之至。儱侗生疎。全昧臺體。以何顔面一刻仍冒於職次乎。請命遞斥臣職。上曰。勿辭。時偉曰。掌令尹㬦再啓煩瀆。退待物論矣。上曰。知道。時偉曰。掌令尹㬦。以前正言李澤徵被譴事。旣發伸救之奏。而未畢其說。徑先避嫌。雖緣生疎。不可無警。推考。何如。上曰。依爲之。出擧條上曰。李澤徵之四十年從班。實有積薪之歎焉。朝廷用人之道。不當如是矣。命植曰。故相元仁孫在銓曹時。欲爲納通矣。適値入相。未及爲之矣。上曰今番以呑吐二字。加諸大臣。是則不知待大臣之道。而極爲非矣。然司直之地。豈可無此等之言乎。雖使前右相自反。亦不可以爲非矣。命善曰。其言則果是矣。命植曰。臺諫每多嚴畏。呫嚅不能盡言。而此臺臣以鄕人之故。不識忌諱盡言不避。誠可嘉矣。且是舊時臺諫。故多有可觀處矣。樂性曰。若有可言之事。則必盡言不諱。誠難矣。上曰。是誰族也。命善曰。居在江陵。而初爲掌通。故不得爲獻納矣。命植曰。江陵風俗如嶺南。若以士大夫稱之。則累世相傳。以爲其土之士夫。而此臺臣卽故承旨李彙晉姪女壻也。上曰。聞戊寅年爲安州牧使。而近年則十年廢棄云。可謂積屈矣。命善曰。侍從臣中。無如此臺臣之積屈者。宜有疏滯之道矣。上曰。晝講日登筵。擧措極爲可觀矣。至以不出閤外爲言。頗有臺諫貌樣。今之臺閣。無如此之人矣。予不識何狀。而心甚嘉之。且是壯觀矣。上曰。刑判進前。有隣進伏。上曰。向日動駕時。有一內官。手持紙張。訴於路傍。已爲數次矣。予甚怪之。昨日始爲發露矣。此是興祿之養同生興大之養子。而興大則先王朝辛卯年二月。因他事島配。仍爲敗養。而甲午年放還。又入於丙申逆獄者也。厥漢以興祿之姪。敢發還養之說。興祿之罪案則關係如何。而以其徑斃之故。尙不用法。然渠則當爲緣坐之人。而敢以此等之說。肆然呼訴。如非此時。則設鞫得情。斷不可已也。此關於嚴隄防。不可以尋常處之。厥漢姑爲嚴囚。待用刑嚴刑島配。可也。命善曰。此是世變也。干連丙獄之漢。乃敢生意。至有還養之說。此則隄防不嚴而然矣。嚴囚以待。各別究覈。宜矣。上曰。此事卽人鬼關頭也。其將國不國人不人。而大關隄防矣。況渠以中官。焉敢若此。興祿。以秩高內官。醞釀其凶計。至於丙申四月。竟出其獄事。雖渠輩。若知隄防之嚴。則安敢萌此等之心乎。所以嚴處此等事者。卽生道殺人之義也。時偉曰。臣雖未知厥漢根派之若是凶悖。而伊日路次。厥漢以怒目睨視院隷。多發勃慢之說。極爲無嚴。卽此一端。可見其妖惡矣。上曰。其外貌果妖惡。而了無恐怯之意矣。命善曰。民習可惡矣。上曰。渠以興祿之姪。敢生還養之心。如是則師翰諸姪。亦將生意伸冤矣。天下豈有如許之事乎。伊時事尙今思之。骨顫膽掉。而渠輩乃敢如是。豈可曰國有隄防乎。上曰。自捕廳掩捕。而追蹤於內侍府。則可以知之。捕將先爲出去。可也。有隣曰。臣與捕將相議。嚴囚査問。宜矣。上曰。此非渠之獨自辦得者。應有指嗾之人。査出其隱情。可也。有隣曰。其勸爲原情之人。亦爲査問。宜矣。上曰。渠以辛卯事爲冤云。而丙申事出後。則辛卯事非所可言。査問時。辛卯事則置之。可也。樂性曰。已爲現發者。嚴査重究。然後凡係有心於此等之類。可以逆折其奸萌矣。上曰。秋曹直房則甚紛擾。開坐於東營或他所。嚴問後。刑判持草供入侍。可也。命退。諸臣以次退出。